Shoprite bestee R560 miljoen om ligte aan te houDit lyk of die kleinhandelaar stygende koste – veral dié om die uitwerking van beurtkrag teen te werk – aan verbruikers begin oordra. (Foto: Shoprite) Dit word al hoe duurder om sake in Suid-Afrika te doen met ŉ duidelike voorbeeld hiervan die kleinhandelreus Shoprite wat weens voortgesette beurtkrag meer as ŉ halfmiljard rand aan diesel vir kragopwekkers opgedok het om die ligte tydens beurtkrag aan te hou. Shoprite het pas sy syfers vir die ses maande tot 1 Januarie bekend gemaak. Winkels in die groep se stal sluit in Checkers, LiquorShop, House & Home, Usave en MediRite. “Die groep se bykomende besteding aan diesel om kragopwekkers aan die gang te hou sodat winkels ononderbroke tydens fase 5 en fase 6 van beurtkrag kon handel dryf, het in die tydperk op R560 miljoen te staan gekom,” lui die winkelgroep se bedryfsverklaring. Verkope by winkels in die groep het met 16,8% toegeneem tot sowat R106,3 miljard en rekordverkope is tydens Swart Vrydag­-verkope en verkope oor die feestyd aangeteken. By Shoprite en Usave het verkope met 15,1% gegroei en verkope by LiquorShop was 35,6% meer. Pryse styg Dit lyk of die kleinhandelaar stygende koste – veral dié om die uitwerking van beurtkrag teen te werk – aan verbruikers begin oordra en die prys van produkte by winkels in die groep het in die sesmaandetydperk met ŉ aansienlike 9,4% toegeneem. Die maatskappy sê as deel van sy verbintenis om ŉ prysleier in die mark te wees, het verbruikers danksy die Shoprite en Checkers Xtra Savings-program altesame R7 miljard bespaar. “Dít, tesame met die uitwerking van die jaar-op-jaar-verhoging van sowat 55% in die prys van brandstof op ons verskaffingsketting, sal lei tot ŉ effens laer bruto winsgrens vir die tydperk.” Shoprite sê ook hy het ŉ versekeringsuitbetaling van R245 miljoen in die tydperk ontvang – vir verliese wat hy weens verlede jaar se Julie-onluste gelei het, maar dit is weggekalwe deur die bykomende R90 miljoen wat hy aan versekering bestee het om soortgelyke gebeure te dek.